შუალედური სადგური

შუალედური სადგური — რკინიგზის ტრანსპორტის ქსელის გამყოფი პუნქტი, რომელსაც გააჩნია სალიანდაგო განვითარება მატარებელთა გადასასწრებად, შესახვედრად და გასაშვებად, ასევე ტვირთების დასატვირთად და დასაცლელად.

 აღწერა 
შუალედურ სადგურებზე ხორციელდება ბილეთების გაყიდვა, ჩასხდომა, გადმოსვლა და მგზავრთა მომსახურება, ასევე მოსული და გასაგზავნი ტვირთების გადასატანი დოკუმენტების გაფორმება. ცალკეული შუალედური სადგურები ადგენენ გასაგზავნ მარშრუტებს, ემსახურებიან საწარმოთა მისასვლელ ლიანდაგებს, ხოლო ზოგჯერ სამგზავრო საგარეუბნო მატარებლების ბრუნვის პუნქტებია.

შუალედურ სადგურებს ხაზზე განათავსებენ ისეთი გათვლით, რომ უზრუნველყოფილი იქნას მონაკვეთის გამტარუნარიანობა და დაკმაყოფილდეს მოსახლეობის მოთხოვნილებები გადაყვანაში. შუალედურ სადგურებზე განთავსებულია სამგზავრო შენობები, ბაქნები მათ შორის გადასასვლელებით, მგზავრთა სიჩქარეზე გათვლილი სათავსოები ბარგისა და ტვირთისთვის, საწყობები და მოედნები ტვირთის შესანახად, ტექნიკური, სამომსახურებო და საცხოვრებელი შენობები.

შუალედური სადგურები გამოირჩევიან ასაქცევებისგან და გადასასწრები პუნქტებისგან სატვირთო ოპერაციებზე მოწყობილობათა რაოდენობით. მოძრავი შემადგენლობის, ავტოტრანსპორტის და დასატვირთ-დამცლელი მექანიზმების უკეთ გამოსაყენებლად სატვირთო სამუშაოებს თავს უყრიან სადგურების მცირე რაოდენობაზე, რომლებიც საავტომობილო გზებით დაკავშირებულნი არიან საწარმოებთან და ფერმებთან.

შუალედურ სადგურებზე მიმღებ-გამგზავნი ლიანდაგების რიცხვი მოძრაობის რაოდენობაზე დამოკიდებულებით მიიღება ორიდან ოთხამდე. ანაკრებ მატარებლებზე ადგილობრივი სამუშაოებისათვის დაგებულია დასატვირთ-დამცლელი, სატვირთო და გამთრევი ლიანდაგები. მათი სიგრძე და რაოდენობა განისაზღვრება ადგილობრივი სამუშაოების ზომებით.

 სპეციალიზაცია 
შუალედური სადგურები მოძრაობის რაოდენობაზე, მუშაობის ხასიათზე და ადგილმდებარეობის რელიეფზე დამოკიდებულებით ეწყობა მიმღებ-გამშვები ლიანდაგების გრძივ, ნახევრადგრძივ და განივ მდგომარეობაში. სადგურები გრძივი და ნახევრადგრძივი მდგომარეობით რეკომენდირებულია გამოყენებული იქნეს I და II კატეგორიის ხაზებზე; განივით — III კატეგორიის ხაზებზე.

მაგალითად, ბაიკალ-ამურის მაგისტრალზე მძიმე კლიმატური და ტოპოგრაფიული პირობების გათვალისწინებით შუალედური სადგურები ძირითადად შენდებოდა ლიანდაგების განივი მდებარეობით და სატვირთო ეზოს განლაგებით სამგზავრო შენობისა და დასახლებული პუნქტის მხრიდან, რაც საშუალებას იძლეოდა შემცირებულიყო მიწის სამუშაოების მოცულობა და საინჟინრო კომუნიკაციების სიგრძე.

 სამანევრო სამუშაო 
სამანევრო სამუშაო შუალედურ სადგურებზე ანაკრები მატარებლებით მნიშვნელოვანწილად დამოკიდებულია სალიანდაგო განვითარების სქემაზე და მატარებლის შემადგენლობაში ჩასაბმელი ან ჩასახსნელი ვაგონების მდებარეობაზე და სადგურის დასატვირთ-დასაცლელ ლიანდაგებზე. ამასთან მანევრები შეიძლება შესრულდეს ანაკრები მატარებლის ლოკომოტივით ან სადგურის მომსახურე სპეციალური სამანევრო ლოკომოტივით.

იხილეთ აგრეთვე
 რკინიგზის სამგზავრო სადგური
 სატვირთო სადგური
 რკინიგზის კვანძი

ლიტერატურა
 Общий курс железных дорог / Ю. И. Ефименко, М. М. Уздин, В. И. Ковалёв и др. — М.: Издательский центр «Академия», 2005. ISBN 5-7695-2046-9
 Общий курс железных дорог / В. Н. Соколов, В. Ф. Жуковский, С. В. Котенкова, А. С. Наумов — М.: УМК МПС России, 2002. ISBN 5-89035-069-2

კატეგორია:რკინიგზის სადგურები
*